[pic] | COMISIA EUROPEANĂ |

Bruxelles, 18.10.2010

COM(2010) 559 final

COMUNICARE A COMISIEI CĂTRE CONSILIUL EUROPEAN

Aviz al Comisiei în conformitate cu articolul 355 alineatul (6) din Tratatul privind funcționarea Uniunii Europene privind inițiativa guvernului francez de a modifica statutul insulei Saint-Barthélemy în raport cu Uniunea

COMUNICARE A COMISIEI CĂTRE CONSILIUL EUROPEAN

Aviz al Comisiei în conformitate cu articolul 355 alineatul (6) din Tratatul privind funcționarea Uniunii Europeneprivind inițiativa guvernului francez de a modifica statutul insulei Saint-Barthélemy în raport cu Uniunea

Republica Franceză a informat Consiliul European cu privire la o inițiativă de a modifica statutul insulei Saint-Barthélemy în raport cu Uniunea, pe baza articolului 355 alineatul (6) din Tratatul privind funcționarea Uniunii Europene (TFUE). Acest teritoriu intră în prezent sub incidența dispozițiilor combinate de la articolul 355 alineatul (1) și articolul 349 din TFUE. Inițiativa Republicii Franceze este ca, începând cu 1 ianuarie 2012, acesta să aibă statutul de țări și teritorii de peste mări (TTPM) la care se referă dispozițiile combinate de la articolul 355 alineatul (2) din TFUE și din a patra parte a aceluiași tratat.

Articolul 355 alineatul (6) din TFUE prevede că: „Consiliul European, la inițiativa statului membru în cauză, poate adopta o decizie de modificare a statutului în raport cu Uniunea al unei țări sau teritoriu danez, francez sau olandez prevăzut la alineatele (1) și (2) . Consiliul European hotărăște în unanimitate, după consultarea Comisiei.”

În conformitate cu această dispoziție, [ a se preciza data ], Consiliul European a consultat Comisia cu privire la această inițiativă.

Comisia a examinat inițiativa Franței referitor la singurele consecințe pe care le va avea această schimbare, în conformitate cu dispozițiile articolului 355 din TFUE. Într-adevăr, în conformitate cu aceste dispoziții și de la intrarea în vigoare a schimbării statutului, legislația Uniunii nu se va mai aplica teritoriului Saint-Barthélemy, cu excepția celei de-a patra părți a TFUE.

Ținând cont de această examinare, Comisia estimează că două domenii necesită o luare de poziție în prezentul aviz, și anume cele referitoare la monedă și la fiscalitate.

Regimul monetar

Astfel cum rezultă din documentele pe care le-a prezentat Consiliului European, Franța dorește ca euro să fie utilizat în continuare în Saint-Barthélemy. Va trebui să se încheie o convenție monetară între Franța și Uniunea Europeană, în acest scop și pentru a asigura menținerea aplicării legislației comunitare în domeniile esențiale pentru buna funcționare a Uniunii economice și monetare (și anume, legislația monetară, financiară, de combatere a spălării banilor și a contrafacerii), după exemplul convențiilor existente sau în curs de negociere.

În documentul explicativ anexat la inițiativa sa, Franța a declarat în mod expres că „ va subscrie la angajamentele considerate necesare pentru aplicarea, în Saint-Barthélemy, a regulilor referitoare la combaterea contrafacerii monetare, a circulației ilicite a capitalurilor și a spălării banilor, precum și referitoare la cooperarea administrativă. ”

Comisia ia act de acest angajament și va recomanda Consiliului, în timp util, deschiderea negocierilor în vederea încheierii unei convenții monetare între Uniunea Europeană și Franța, pe baza articolului 219 alineatul (3) din TFUE. Această recomandare va include, în special, un proiect de directive de negociere pentru Comisie, necesare în acest scop. În conformitate cu cutuma în vigoare pentru pregătirea convențiilor monetare, Banca Centrală Europeană ar trebui să se asocieze la negociere.

Regimul fiscal

În interesul bunei funcționări a pieței interne, Uniunea a adoptat o politică europeană de bună guvernanță fiscală, descrisă în Comunicarea Comisiei COM(2009)201. Această politică cuprinde dispoziții care vizează, printre altele, prevenirea fraudei și a evaziunii fiscale transfrontaliere. Ea cuprinde, de asemenea, un cod de conduită în domeniul fiscalității întreprinderilor, care vizează combaterea concurenței fiscale prejudiciabile[1].

În domeniul cooperării fiscale, Uniunea a adoptat astfel Directiva 77/799/CEE privind asistența reciprocă acordată de autoritățile competente din statele membre în domeniul impozitării directe[2] și Directiva 2003/48/CE privind impozitarea veniturilor din economii sub forma plăților de dobânzi[3].

Comisia consideră că, în urma schimbării statutului Saint-Barthélemy, dispozițiile convenției ar trebui să garanteze că mecanismele celor două directive, menționate anterior, în domeniul asistenței și cooperării fiscale și în domeniul impozitării economiilor se vor aplica în viitor și teritoriului în cauză.

În documentul explicativ anexat la inițiativa sa, Franța a declarat în mod expres că „va subscrie la angajamentele considerate necesare pentru aplicarea, în Saint-Barthélemy, a regulilor referitoare la transparența fiscală.”

Comisia ia act de acest angajament și va recomanda Consiliului, în timp util, deschiderea negocierilor în vederea încheierii de convenții corespunzătoare, pe baza articolului 218 din TFUE. Această recomandare va include, în special, un proiect de directive de negociere necesare în acest scop.

Fiind vorba de concurența fiscală prejudiciabilă, Comisia reamintește angajamentul pe care l-a luat Franța, împreună cu celelalte state membre, în cadrul codului de conduită menționat anterior, referitor la domeniul fiscalității întreprinderilor. În conformitate cu acest text, într-adevăr, statele membre se angajează să promoveze adoptarea de principii care vizează eliminarea măsurilor fiscale prejudiciabile, în teritoriile în care nu se aplică tratatul. Comisia pornește de la principiul că acest angajament, care vizează în special teritoriile menționate, se va aplica și pentru Saint Barthélemy, începând din momentul în care va intra în vigoare modificarea statutului insulei.

Celelalte domenii

Din motive de exhaustivitate, Comisia semnalează, de asemenea, că modificarea statutului ar putea să necesite adaptări tehnice în diverse domenii ale dreptului derivat, și anume în domeniul asocierii TTPM la Uniunea Europeană, al politicii regionale, al ocupării forței de muncă, al agriculturii, maritim și al uniunii vamale. Acesta adaptări ar trebui să poată fi realizate astfel încât să țină cont de modificarea statutului în funcție de calendarul planificat (modificarea statutului la 1 ianuarie 2012).

Concluzie

Modificarea statutului Saint-Barthélemy nu implică, în general, probleme speciale cu privire la legislația Uniunii. Cu toata acestea, sunt necesare anumite adaptări tehnice ale dreptului derivat. De asemenea, Comisia estimează că este important, în special pentru a proteja interesele Uniunii după data modificării statutului, să se încheie acorduri între Franța și Uniunea Europeană referitoare la:

- menținerea monedei euro și a legislației care vizează buna funcționare a Uniunii economice și monetare;

- buna guvernanță fiscală, mai precis asistența reciprocă în domeniul fiscal și impozitarea economiilor.

[1] Rezoluție a Consiliului și a reprezentanților guvernelor statelor membre, reuniți în cadrul Consiliului, din 1 decembrie 1997, privind un cod de conduită în domeniul fiscalității întreprinderilor, JO C 2, 6.1.1998, p. 2.

[2] JO L 336, 27.12.1977, p.15.

[3] JO L 157, 26.6.2003, p.38.